富貴曲
作者：李咸用
朝代：唐

paragraphs: 畫藻雕山金碧彩，鴛鴦曡翠眠晴靄。
編珠影裏醉春庭，團紅片下攢歌黛。
革咽絲煩歡不改，繳絳垂緹忽如晦。
活花起舞夜春來，蠟焰煌煌天日在。
雪暖瑤杯鳳髓融，紅拖象筯猩唇細。
空中漢轉星移蓋，火城擁出隨朝會。
車如雷兮馬如龍，鬼神辟易不敢害。
冠峩劍重鏘環珮，步入天門相真宰。
開口長爲爵祿筌，迴眸便是公卿罪。
珍珠索得龍宮貧，膏腴刮下蒼生背。
九野干戈指著心，威福滿拳猶未快。
我聞周公貴爲天子弟，富有半四海。
蔑有驕奢貽後悔，紅錦障收。
珊瑚樹碎，至今笑石崇王愷。